Virallinen lehti nro C 167 , 01/06/1998 s. 0226



B4-0502, 0505, 0520, 0522, 0529 ja 0546/98 Päätöslauselma asevientiä koskevista menettelysäännöistä Euroopan parlamentti, joka - ottaa huomioon aikaisemmat päätöslauselmansa EU:n aseiden vientiä tai kuljetusta koskevista menettelysäännöistä, erityisesti 15. tammikuuta 1998 antamansa päätöslauselman ((Istunnon pöytäkirja, osa II, kohta 11.)) ja AKT:n ja EU:n yhteiskokouksen 21. huhtikuuta 1998 antaman päätöslauselman, A. ottaa huomioon, että Yhdistyneen kuningaskunnan ja Ranskan hallitukset ovat tehneet aloitteen EU:n asemyyntiä koskevien menettelysääntöjen laatimiseksi ja ovat jakaneet menettelysääntöjä koskevan ehdotusluonnoksen aikomuksena saada se hyväksytyksi 25. toukokuuta 1998 yleisten asioiden neuvostossa, B. toteaa, että yksi menettelysääntöjen päätavoitteista olisi oltava sen estäminen, että aseita virtaa EU:n jäsenvaltioista maihin, jotka rikkovat ihmisoikeuksia, epävakaille alueille ja kaikkein hyökkäävimmin käyttäytyville maille, C. korostaa, että tätä ehdotusta menettelysäännöiksi on pidettävä ensimmäisenä, huomattavana askeleena kohti Euroopan unionin viennin rajoittamista entisestään ja kohti aseviennin todellista monenvälistä sääntelyä, mutta pitää tärkeänä, että lopullisessa ehdotusluonnoksessa olisi asetettava yhteiset standardit riittävän korkeiksi eikä se saisi jättää mahdollisuutta subjektiivisille tulkinnoille, sen olisi tarjottava vahvat kuulemismekanismit, siinä olisi viitattava parlamentin valvontaan ja siihen olisi sisällyttävä riittävät määräykset kolmannen osapuolen harjoittaman välityksen ja loppukäytön valvomiseksi, D. on vakuuttunut, että tällaiset menettelysäännöt tehoavat vielä paremmin, jos muut pääasialliset aseviejät, kuten USA mutta myös Venäjän federaatio ja Kiina, suostuvat samanlaisiin sääntöihin; 1. Pitää myönteisenä aloitetta vahvistaa menettelysäännöt asekuljetuksille sekä tiiviitä neuvotteluja, joita käydään sopimuksen löytämiseksi Ison-Britannian puheenjohtajakauden aikana; 2. Kehottaa neuvostoa ja jäsenvaltioita kuitenkin parantamaan vallitsevaa tilannetta sopimalla kuulemismekanismeista, joilla taataan, että kaikille jäsenvaltioille ilmoitetaan pikaisesti vientilupien hyväksymisestä tai epäämisestä, ja että jäsenvaltio, joka aikoo kiertää toisen tekemää päätöstä, on velvollinen ilmoittamaan aikeestaan kaikille muille jäsenvaltioille ja kuulemaan niitä; 3. Kehottaa jäsenvaltioita varmistamaan, että vientiä koskevissa suuntaviivoissa todetaan selvästi tarkat olosuhteet, joiden vallitessa vientilupa olisi evättävä, ja että lupia ei myönnetä sellaisten laitteiden vientiin, joita saatetaan käyttää sisäiseen sortoon ja ihmisoikeuksien loukkauksiin; 4. Kehottaa jäsenvaltioita sopimaan kattavasta niiden sotilaskäyttöön tarkoitettujen ja sekä sotilas- että siviilikäyttöön soveltuvien tavaroiden luettelosta, joihin menettelysääntöjä sovelletaan; 5. Kehottaa neuvostoa ja jäsenvaltioita parantamaan ehdotusluonnosta varmistamalla avoimuuden ja parlamentin valvonnan EU:n tasolla esittämällä parlamentille jäsenvaltioiden raporttien perusteella vuosittaisen kertomuksen julkista keskustelua varten; 6. Kannustaa jäsenvaltioita, joilla on tiukemmat asevientikriteerit, säilyttämään kansalliset linjauksensa; 7. Pyytää, että menettelysääntöihin sisällytettäisiin toimenpiteitä, joilla perustetaan EU:n järjestelmä loppukäyttöä koskevien määräysten varmentamiseksi ja seuraamiseksi, jotta voidaan varmistaa, että kertaalleen viedyt aseet pysyvät ilmoitetun loppukäyttäjän hallussa eikä niiden käyttö riko loppukäytöstä annettuja vakuutuksia ja menettelysääntöjen vientiä koskevia suuntaviivoja; 8. Kehottaa neuvostoa hyväksymään tällaiset menettelysäännöt yhteisenä kantana, joka johtaa sarjaan yhteisiä toimia; 9. Kehottaa neuvostoa ja jäsenvaltioita kannustamaan kolmansia maita, erityisesti assosioituneita maita, allekirjoittamaan menettelysäännöt ja toteuttamaan toimenpiteitä samanlaisten linjausten saamiseksi muiden tärkeimpien aseviejien käyttöön; 10. Pyytää sisällyttämään menettelysääntöihin lausekkeen, joka koskee aseiden vientiä sellaisiin valtioihin, jotka eivät noudata Yhdistyneiden kansakuntien sopimusta aserekisteristä; 11. Kehottaa neuvostoa kiinnittämään enemmän huomiota laittoman asekaupan torjuntaan ja kehottaa sitä painokkaasti noudattamaan kesäkuussa 1997 antamaansa sitoumusta tarkastella nykyistä ohjelmaa uudelleen vuoden kuluessa ja hyväksyä konkreettinen ja tehokas toimintaohjelma; 12. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.